钦定古今图书集成/明伦汇编/官常典/第742卷 > 黄元谦
## 钦定古今图书集成/明伦汇编/官常典/第742卷 > 黄元谦

按《南安县志》：“元谦，嘉靖间，永春吕尚四、南安陈子洪
等剽掠乡社。有赤须儿者，元谦从弟也，往从之，元谦
伺其归，执之。会族告祖，责以大义，投之水中。已而敛
之曰：‘从贼当死，吾弟可鉴也’。子洪拥众至，执元谦，捆
致垒中，露刃劫之。元谦瞋目曰：‘宁死，肯从贼乎’？子洪
怒，亦投水中。”

===张泽===按《安庆府志》：“泽字大被。幼颖异，七岁授《论语》，至事父
母，竭力事君致身，喟然曰：‘忠孝当如是’。以选贡计偕
授沅江令，擢衢州别驾。时督府胡宗宪威倾两浙，其
前驱求索无厌，二千石以下唯唯，泽缚而杖之，欲解
绶去。胡留待以宾礼，戒部人曰：‘而不知此有廉吏乎’？
供具减十之五。有矿寇扰处，泽单骑谕以威福，给米”
数石为归饷。寇退，戒无入衢。寻擢广安知州，一日决
淹狱五十。出十馀年之冤于狱者黄明义等五十馀
人。入计自治，驺不以烦民，为天下廉吏最。特擢佥事
云南，去家万里，两僮自随，分巡安、普，委印累累者七，
益励精不遑食。凤继祖者，武定之属。夷攻其嫂夺印，
遂拒命。中丞直指议讨之。泽曰：“小丑而动大众，不武
不得其死，不威。授我千金，师一旅，不旬月可立擒而
献之。”麾下不听，使泽监夷军百。前发，泽叹曰：“我欲万
全，而当道疑我，怯耶？”遂往，一战而胜。追之，战复胜。贼
走渡河，泽麾众前，半渡，伏起，执之。居贼寨，衣冠危坐，
时让以大义。贼置酒献千金为寿，愿得手书移军门
乞赦。泽叱曰：“天朝大臣，宁为贼作《说客》耶？”贼曰：“不书，
则有刃耳。”曰：“刃安能怵我？”遂死之。事闻，赠光禄寺少
卿，赐庙曰“忠节”，荫一子。